b'\n_START_ARTICLE_\nBri\xc5\xa1ka jama\n_START_SECTION_\nOpis\n_START_PARAGRAPH_\nJamo, ki je stara pribli\xc5\xbeno 10 milijonov let, je ustvaril podzemni tok reke Timave. Temperatura in relativna vla\xc5\xbenost zraka v jami sta celo leto enaki in merita 11 \xc2\xb0C oziroma 96\xc2\xa0%. Njena prostornina je 366.000 m\xc2\xb3. V jami je veliko velikih, tudi izjemno lepih kapnikov. Stalagmiti rastejo s hitrostjo 1 mm v 15 letih. Njihova zna\xc4\x8dilnost je kro\xc5\xbenikasta oblika, ki je posledica padanja vode z vi\xc5\xa1ine do 80 m in odlaganja kalcita in dolomita na veliki ploskvi. Najvi\xc5\xa1ji je Ruggerov steber, ki meri pribli\xc5\xbeno 12 m._NEWLINE_Jama ima elektri\xc4\x8dno osvetlitev. Vanjo vodi pribli\xc5\xbeno 500 stopnic. Voden obisk traja malo manj kot eno uro._NEWLINE_Velika vi\xc5\xa1ina in stalna temperatura sta spodbudili namestitev dveh geodetskih nihal, dolgih pribli\xc5\xbeno 100 m, ki sta za\xc5\xa1\xc4\x8diteni s plasti\xc4\x8dnima cevema, in merita tudi zelo majhne tektonske premike. Nihali sta najve\xc4\x8dji na svetu. Poleg njiju so v jami name\xc5\xa1\xc4\x8deni tudi drugi znanstveni instrumenti, med njimi seizmometer, seizmograf, klinometer in instrument za merjenje vsebnosti radioaktivnega radona. Vsi instrumenti so povezani Univerzo v Trstu.\n_START_SECTION_\nZgodovina\n_START_PARAGRAPH_\nJamo je prvi raziskoval Antonio Federico Lindner leta 1840. V tistem \xc4\x8dasu so na Tr\xc5\xbea\xc5\xa1kem Krasu intenzivno iskali podzemni tok reke Timave zaradi oskrbe Trsta z vodo. Jamo je v celoti raziskal in kartografiral Andrea Perko leta 1897. Leta 1905 jo je Club Touristi Triestini za\xc4\x8del opremljati za turisti\xc4\x8dne obiske in jo leta 1908 sve\xc4\x8dano odprl. Po prvi svetovni vojni je pre\xc5\xa1la v upravljanje italijanske planinske zveze Club Alpino Italiano s sede\xc5\xbeem v Milanu._NEWLINE_Turizem se je zares za\xc4\x8del \xc5\xa1ele leta 1957, ko je acetilensko razsvetljavo zaradi prevelikega onesna\xc5\xbeevanja s sajami zamenjala elektri\xc4\x8dna razsvetljava.\n_START_SECTION_\nMuzej\n_START_PARAGRAPH_\nOb jami je jamarski muzej, v katerem so razstavljene razli\xc4\x8dne speleolo\xc5\xa1ke, geolo\xc5\xa1ke in paleontolo\xc5\xa1ke najdbe iz jame in njene okolice.'